
A kurzus leírása:
A kurzus kiindulás gyanánt azt firtatja, miért vált a test az elmúlt évtizedekben a természet- és az egészségtudományok után a társadalom- és humántudományok számára is kiemelt kutatási területté. Igyekszik bevezetés nyújtani a body studies alapvető fogalmaiba és dilemmáiba: test, kultúra, civilizáció bonyodalmas kapcsolatrendszerébe. Foglalkozunk testkultúra és médiatörténet összefüggéseivel: miképp vettek és vesznek részt a technikai médiumok az emberi test „előállításában” és „eltűntetésében”.

Kiemelt területként kezeljük továbbá a modern sport jelenségét, amely az emberi test egyik leglátványosabb színreviteli gyakorlatává vált az elmúlt két évszázadban. Hogyan lett az egykor amatőrök non-profit szabadidős tevékenységéből a földkerekség legdrágább árucikke a médiatartalmak börzéjén? Miképp alakítja a sportmédiát a digitális platformok elterjedése? Melyek a sportújságírás és a tágabban értett sporttartalomgyártás speciális jellemvonásai? Ezekre a kérdésekre igyekszünk válaszokat találni.
Követelmények, feladatok:
A kurzus írásbeli kollokviummal zárul, mely az előadások anyagát és a kötelező olvasmányok ismeretét kéri számon.
Főbb témakörök:
· Test és civilizáció

· A test társadalom- és humántudományi megközelítésmódjai, a test mint a felügyelet és büntetés írott felszíne

· A test helye a modernitás előtt, a test modernizálása

· A test gépiesítése

· Test a fogyasztói kultúrában: a narcizmus társadalma, az elektronikus és a digitális médiumok, a test virtualizációja
· Túl a testpolitikán: pszichopolitika

· Modern sport, modern médiumok

· A sportmédia-piac jellegzetességei
· Sportolói imázs és piacosítás

